[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.9.2007

COM(2007) 525 végleges

2007/0192 (CNS)

Javaslat

A TANÁCS RENDELETE

az euro pénzhamisítás elleni védelméhez szükséges intézkedések megállapításáról szóló 1338/2001/EK tanácsi rendelet módosításáról

(előterjesztő: a Bizottság)

INDOKOLÁS

Általános háttér

A 2001. június 28-i 1338/2001/EK tanácsi rendelet[1] megállapítja az euró pénzhamisítás elleni védelméhez szükséges intézkedéseket. Ez utóbbiak alapvetően fontos részét képezi a hamisítványok felderítése és azonosítása, ezért a rendelet 6. cikke előírja a hitelintézetek és más kapcsolódó intézmények számára, hogy kivonják a forgalomból azokat az általuk elfogadott euróbankjegyeket és euróérméket, amelyekről tudják vagy alapos okkal feltételezik, hogy hamisak, s átadják ezeket a hatáskörrel rendelkező nemzeti hatóságoknak. Ez a kötelezettség kapcsolódik a hitelintézetek és más hasonló intézmények azon kötelezettségéhez, miszerint kellő gondossággal kell eljárniuk, hogy biztosítsák az általuk a forgalomba visszahelyezett euróbankjegyek és érmék hitelességét vagy a hamisítványok felderítését. Míg a Tanács 1338/2001/EK rendeletére vonatkozó első bizottsági javaslatban szerepel az, hogy ezen intézmények kötelesek a hamisítványok kiszűrését célzó vizsgálatot folytatni, azt végül – főként a hamis euróbankjegyek és érmék széles körű felderítésére szolgáló, egyezményes, egységes és hatékony módszerek hiánya miatt – nem fogadták el.

Az euróbankjegyek és érmék hitelesítési módszereivel kapcsolatos kutatások után az Európai Központi Bank (a továbbiakban: EKB) egy feltételrendszerre tett ajánlatot a hamis bankjegyek felderítésére vonatkozóan[2] és a Bizottság ajánlást fogadott el az euróérmék azonosításáról[3]. Ennek eredményeképpen immár korszerű eljárások állnak a hitelintézetek és más hasonló intézmények rendelkezésére a hamisítványok felderítése érdekében az általuk elfogadott bankjegyek és érmék feldolgozására, mielőtt azokat a forgalomba visszahelyeznék. A nemzeti szakértők, csakúgy mint az európai intézmények és testületek körében folytatott megbeszélések kiemelték a forgalomban lévő euróbankjegyek és érmek hitelességének ellenőrzését előíró jogszabály bevezetésének fontosságát.

Ezeket az ellenőrzéseket megfelelően beállított pénzválogató berendezések segítségével végzik el. A berendezések beállításához eredeti, illetve hamis bankjegyeket és érméket is tartalmazó mintát használnak fel. Ezért az ellenőrzések helyszínein megfelelő mennyiségű hamis bankjegyre és érmére van szükség, hogy lehetővé váljék e berendezések beállítása. E célból fontos a hamis bankjegyek és érmék szállítását engedélyezni a hatáskörrel rendelkező nemzeti hatóságok, valamint az EU intézményei és testületei között.

A 1338/2001/EK rendelet 4. és 5. cikke kötelezi a hamis bankjegyeket, illetve érméket bevizsgáló nemzeti központokat, hogy küldjenek mintát a hamisítványokból az Európai Közonti Banknak és a Bizottságnak.

Másfelől azonban a hamisítványoknak a berendezések beállítása céljából történő szállítása uniós szinten jelenleg nem engedélyezett. A hamis euróbankjegyek és euróérmék szállítása – még ha a csalárd szándék hiányában közvetlenül nem volna is büntethető – megvalósítja a bűncselekmény objektív tényállását, így kiválthatja a büntető eljárás megindítását. A nemzeti bírósági eljárások megkönnyítése érdekében a hamisítványoknak a berendezések beállítását célzó szállítását tehát külön engedélyezni kell. Az EU más intézményei és testületei is elismerték, hogy az ilyen célú szállítást szükséges engedélyezni, az EKB pedig ajánlást is kiadott e célból. [4]

A 1338/2001/EK rendelet elfogadása idején az Európai Műszaki és Tudományos Központ (a továbbiakban: CTSE) ideiglenesen a francia pénzverde keretében, a Bizottság adminisztratív támogatásával és igazgatásával, ám a Bizottságtól független módon látta el faladatait. Ezt követően a 2003/861/EK tanácsi határozatban[5] és a 2005/37/EK bizottsági határozatban[6] a CTSE-t véglegesen a Bizottságon belül hozták létre. Így többé nem szükséges előírni azt, hogy a CTSE adatot szolgáltasson a Bizottság számára.

A 2001. június 28-i 1339/2001/EK tanácsi rendelet[7] kiterjeszti az 1338/2001/EK rendelet hatásait az eurót közös valutaként el nem fogadó tagállamokra. Az 1339/2001/EK rendelet első cikke a két rendelet közötti dinamikus viszonyra hivatkozik. Jogkövetkezményként a 1338/2001/EK rendeletet érintő alább javasolt módosítások azokra a tagállamokra is automatikusan érvényesek, amelyek az eurót közös valutaként nem használják.

Javasolt módosítások

A fenti megfontolásokra tekintettel javasolt:

1. A 4. cikk (2) bekezdésének és az 5. cikk (2) bekezdésének módosítása akképpen, hogy engedélyezze a hamis bankjegyek és érmék szállítását az 1338/2001/EK rendelet 2. cikkének b) pontjában meghatározott, hatáskörrel rendelkező nemzeti hatóságok, valamint mint az EU intézményei és testületei között.

2. Az 5. cikk (4) bekezdése harmadik mondatából a Bizottságra való hivatkozás elhagyása.

3. A 6. cikk kiegészítése a hitelintézetekre és más kapcsolódó intézményekre vonatkozó azon egyértelmű kötelezettséggel, hogy ellenőrizzék az általuk elfogadott és ismét forgalomba hozott euróbankjegyek és euróérmék hitelességét az EKB és a Bizottság által a bankjegyekkel és euróérmékkel kapcsolatban előírt eljárásoknak megfelelően. Az említett intézmények időt kapnak belső eljárásaik megfelelő módosítására és berendezéseik korszerűsítésére.

2007/0192 (CNS)

Javaslat

A TANÁCS RENDELETE

az euro pénzhamisítás elleni védelméhez szükséges intézkedések megállapításáról szóló 1338/2001/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 123. cikke (4) bekezdése harmadik mondatára,

tekintettel a Bizottság javaslatára[8],

tekintettel az Európai Parlament véleményére[9],tekintettel az Európai Központi Bank véleményére[10],

mivel:

(1) A 1338/2001/EK tanácsi rendelet[11] előírja a hitelintézetek és más hasonló intézmények számára, hogy kivonják a forgalomból azokat az általuk elfogadott euróbankjegyeket és euróérméket, amelyekről tudják vagy alapos okkal feltételezik, hogy hamisak, és ezeket átadják a hatáskörrel rendelkező nemzeti hatóságoknak

(2) A forgalomban lévő euróbankjegyek és euróérmék hitelességét fontos biztosítani. Immár a hitelintézmények és más hasonló intézmények rendelkezére állnak olyan eljárások, amelyek lehetővé teszik az előbbiek által elfogadott euróbankjegyek és euróérmék hitelességének ellenőrzését azok forgalomba való visszahelyezése előtt. A hitelesség ellenőrzése és a vonatkozó eljárások foganatosítása iránti kötelezettségük teljesítése érdekében ezen intézményeknek időre van szükségük, hogy belső működésüket megfelelően módosíthassák.

(3) Az euróbankjegyek és euróérmék hitelességi vizsgálatának előfeltétele a berendezések megfelelő beállítása. A hitelesség ellenőrzésére használt berendezések beállítása érdekében alapvetően fontos, hogy megfelelő mennyiségű hamis bankjegy és érme álljon rendelkezésre az ellenőrzések helyszínein. Ezért fontos a hamisítványok szállítását engedélyezni a hatáskörrel rendelkező nemzeti hatóságok, valamint az EU intézményei és testületei között.

(4) A 2003/861/EK[12] tanácsi határozat és a 2005/37/EK[13] bizottsági határozat az Európai Műszaki és Tudományos Központot (CTSE) immár hivatalosan a Bizottságon belül hozták létre. Ezért arra a rendelkezésre, amely szerint az ETSC a Bizottságnak adatot szolgáltat, már nincs szükség.

(5) Ez a rendeletet alkalmazni kell az eurozónában részt nem vevő tagállamokra a 2001. június 28-ai 1339/2001/EK tanácsi rendelet 1. cikke alapján, amely a 1338/2001/EK rendelet hatályát kiterjeszti az eurót közös valutaként el nem fogadó tagállamokra.

(6) Az 1338/2001/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

Módosítás

A 1338/2001/EK rendelet a következőképpen módosul:

1. A 4. cikk a következőképpen módosul:

a) A címet a következő szöveg váltja fel:

„A hamis bankjegyek átadására vonatkozó kötelezettség”;

b) A 2. bekezdés végére a következő mondatot kell beilleszteni:

„A forgalomban lévő euróbankjegyek hitelességének ellenőrzését elősegítendő a hamis bankjegyek szállítása megengedett a hatáskörrel rendelkező nemzeti hatóságok, valamint az EU intézményei és testületei között.”

2. A 5. cikk a következőképpen módosul:

a) A címet a következő szöveg váltja fel:

„A hamis érmék átadására vonatkozó kötelezettség”;

b) A 2. bekezdés végére a következő mondatot kell beilleszteni:

„A forgalomban lévő euróérmék hitelességének ellenőrzését elősegítendő a hamis érmék szállítása megengedett a hatáskörrel rendelkező nemzeti hatóságok, valamint az EU intézményei és testületei között.”

c) A (4) bekezdés helyébe a következő szöveg lép:

Az Európai Műszaki és Tudományos Központ (CTSE) elemzi és osztályozza a hamis euróérmék minden új típusát. Ennek érdekében az CTSE részére hozzáférést kell biztosítani az Európai Központi Bankban tárolt, a hamis euróérmékre vonatkozó műszaki és statisztikai adatokhoz. Az CTSE közli a hatáskörrel rendelkező nemzeti hatóságokkal, valamint – hatáskörének megfelelően – az Európai Központi Bankkal az összes új hamis érmetípus elemzése és osztályozása során kapott vonatkozó végeredményeket. Az Európai Központi Bank az eredményeket közli az Europollal a 3. cikk (3) bekezdésében említett megállapodásnak megfelelően.

3. A 6. cikk a következőképpen módosul:

a) Az (1) bekezdés helyébe a következő szöveg lép:

„1. A hitelintézetek és a szakmai tevékenységként bankjegyek és érmék kezelésével és újraforgalmazásával foglalkozó egyéb intézmények – beleértve az olyan intézményeket is, amelyek tevékenysége különböző devizák bankjegyeinek vagy érméinek átváltásából áll, így például a pénzváltóhelyeket –, kötelesek biztosítani az általuk elfogadott és a forgalomba visszahelyezni kívánt euróbankjegyek és euróérmék hitelességének ellenőrzését, illetve a hamisítványok felderítését. Ezt az ellenőrzést az Európai Központi Bank és a Bizottság által a bankjegyekkel és euróérmékkel kapcsolatban előírt eljárásoknak megfelelően kell végrehajtani.

Az első albekezdésben említett intézmények kötelesek kivonni a forgalomból azokat az általuk elfogadott euróbankjegyeket és euróérméket, amelyekről tudják vagy alapos okkal feltételezik, hogy hamisak. Ezeket haladéktalanul átadják a hatáskörrel rendelkező nemzeti hatóságoknak.”

b) A 3. bekezdés végére a következő albekezdést kell beilleszteni:

„A (3) bekezdés első albekezdésétől eltérően, az e cikk (1) bekezdésének első albekezdése alkalmazása érdekében szükséges törvényi, rendeleti és közigazgatási rendelkezéseket legkésőbb 2009. december 31-éig el kell fogadni.” Erről haladéktalanul tájékoztatják a Bizottságot és az Európai Központi Bankot.

2. cikk

Alkalmazhatóság

E rendelet a 974/98/EK tanácsi rendelet[14] 1. cikkének első francia bekezdésében meghatározott résztvevő tagállamokban lép hatályba.

3. cikk

Hatálybalépés

Ez a rendelet az Európai Unió Hivatalos Lapjában való kihirdetését követő [...] napon lép hatályba.

Kelt Brüsszelben, -án/-én.

a Tanács részéről

az elnök

[1] HL L 181., 2001.7.4., 6. o.

[2] Hozzáférhető a www.ecb.int honlapon.

[3] HL L 184., 2005.7.15., 60. o.

[4] HL L 257., 2006.20.25., 16. o.

[5] HL L 325., 2003.12.12., 44. o.

[6] HL L 19., 2005.1.21., 73. o.

[7] HL L 181., 2001.7.4., 11. o.

[8] HL C , , . o.

[9] HL C , , . o.

[10] HL C , , . o.

[11] HL L 181., 2001.7.4., 6. o.

[12] HL L 325., 2003.12.12., 44. o.

[13] HL L 19., 2005.1.21., 73. o.

[14] HL L 139., 1998.5.11., 1. o.